In nomine domini. Amen. Per hoc presens publicum instrumentum cunctis pateat evidenter quod, anno eiusdem Domini millesimo CCC° octuagesimo quinto, indictione octava, mensis junii die xiiii°, pontificatus sanctissimi in Christo patris ac domini nostri, domini Clementis divina providencia pape VII, anno septimo, in Capitulo Senonensis Ecclesie, ad campane sonitum more solito, hora capitulari consueta, propter hoc congregatis et capitulantibus venerabilibus et circumspectis viris dominis et magistris: Petro Fortis decano, Philippo Duguet precentore, Johanne Pelliparii cellerario, Johanne de Caiarco, Girardo Soubterrene, Johanne Masculi, Johanne Blanchet, Johanne Bernuflat, Aldino Burghas, Roberto Laillenant, Johanne Munerii, Johanne Poillequot et Francisco Matricularii, canonicis dicte Ecclesie, suumque et eiusdem sue Senonensis Ecclesie capilum facientibus et tenentibus, in mei notarii publici subscripti discretorumque virorum domini Petri Dionisii, ad altare Sancti Johannis in prefata Senonensi Ecclesia canonici, et Stephani Burgensis, claustri prelibate Ecclesie servientis, et plurium aliorum vocatorum testium specialiter et rogatorum presencia, personaliter constitutus discretus vir Johannes Compansatoris, civis Senonensis, senior, per organum discreti viri Guillermi de Interannis, curie Officialis Senonensis notarii et tabellionis jurati, ad hoc presentis, exposuit eisdem dominis capitulantibus, supplicans ac eos in juris subsidium requirens, ut cum ipse Johannes Compansatoris haberet et habeat quamdam causam motam et pendentem in curia dicti (F° 12) Officialis Senonensis, coram ipso Officiali Senonensi, inter ipsum Johannem Compansatoris actorem, ex una parte, et Johannem de Nigella cerarium, ex parte altera, cuiusquidem cause status erat ad producendos testes et alias probationes exhibendas, ex parte dicti actoris contra dictum reum, in huiusmodi causa; Et ipse Johannes Compansatoris actor asserens, prout credebat, valde testem fore utilem et necessarium discretum virum dominum Bernardum de Barro, presbiterum dicte Ecclesie Senonensis chorialem et in ipsa beneficiatum, dictorum decani et capituli subdictum et justiciabilem, ad fundandum et probandum intencionem suam contra dictum reum, quem producere in testimonium non poterat in huiusmodi causa nisi per ipsos decanum et capitulum, tanquam eorum subdictus et justiciabilis, ad hoc cogeretur, et hoc sciebat et scire poterat, scitque et scire potest dominus et magister Philippus Duguet precentor, prefatus dicte curie Senonensis Officialis, ibidem ad hoc audiens, quatinus ipsum dominum Bernardum de Barro, per citationem eorumdem aut aliam competentem, prefati domini decanus et capitulum compellerent et compelli facerent ad perhibendum suum testimonium veritatis in huiusmodi causa, ut foret racionis. Cuiquidem requisitioni prefati domini Capitulantes tanquam juri consone annuentes, statim mandaverunt pro dicto domino Bernardo, et ipso coram eisdem personaliter constituto, prius jurato coram ipsis, manu dextera ad pectus suum apposita, in verbo sacerdotis, quod ipse bonum et legitimum de hiis que scire potest perhibebit testimonium in dicta causa, dederunt et concesserunt eidem auctoritatem et licenciam deponendi et testimonium suum perhibendi in dicta causa, prout sibi de jure visum fuerit faciendum. Quiquidem magister Philippus Duguet, tanquam Officialis Senonensis, pro archiepiscopo, decanusque et alii domini concanonici et capitulantes sui, similiter pro ipsis et Ecclesia sua, hincinde protestati fuerunt quod ista sic gesta neutri eorum parti aliquod preiudicium valeant quomodolibet generare. Acta fuerunt hec publice, anno Domini, indictione, mensis die, pontificatu, loco, hora, capitulantibus et presentibus testibus suprascriptis. (F° 12, v°) Et ego Michael Houdrici clericus Senonensis, publicus apostolica et imperiali auctoritate notarius, quia premissis unacum prenominatis testibus presens interfui, huic presenti publico instrumento inde confecto, manu alterius scripto, et per me in hanc publicam formam redacto, signum meum publicum rogatus apposui consuetum, in testimonium premissorum.